Liviu Dragnea anunță că l-a concediat pe George Harabagiu după atacurile mincinoase la Simona Halep

Liviu Dragnea a declarat miercuri la Antena 3 că l-a concediat pe George Harabagiu, coordonatorul campaniilor online ale PSD, despre care Victor Ponta a spus că a creat atacurile mincinoase la Simona Halep.

Un afiș postat pe Facebook de zeci de filiale PSD susținea în mod mincinos că Simona Halep ar fi fost cea huiduită pe Arena Națională, și nu Gabriela Firea.

Postările PSD au provocat un val masiv de indignare pe Facebook.

G4Media.ro a dezvăluit că George Norocel Harabagiu a fost ziarist la diferite publicații și televiziuni din Neamț. În timpul guvernării PDL, el a fost omul de casă al baronului Gheorghe Ștefan, zis Pinalti. El a condus și televiziunea acestuia, Giga TV, ajungând să dea declarații la DNA în dosarul de corupție privitor la acordarea licenței acestui post. După ce Pinalti a fost condamnat, Harabagiu s-a mutat în curtea liderului PSD Neamț, Ionel Arsene, zis și ”Șosetuță”. Harabagiu a realizat emisiuni la o televiziune controlată de Arsene. Odată cu apropierea tot mai mare dintre Arsene și Liviu Dragnea, George Harabagiu a fost transferat la București, unde a primit un post de coordonator al campaniilor online ale PSD.

În 2011, Harabagiu a accidentat mortal o tânără, fiind cercetat pentru ucidere din culpă, potrivit Adevărul. Același ziar scrie că Harabagiu a fost condamnat în la închisoare, în urma unui flagrant delict, pentru că, în 1997, l-a şantajat pe medicul Cornel Alexandrescu, pretinzându-i bani pentru a nu face anumite dezvăluiri în presă.

Foto: